《淳化乡饮酒三十三章 其三》
宋代·郊庙朝会歌辞

洋洋嘉鱼，伫以美罛。君子有道，嘉宾式燕以娱。

洋洋嘉鱼，伫以嘉罟。君子有德，嘉宾式歌且舞。

我有宫沼，龟龙扰之。君子有礼，嘉宾式贵表之。

我有宫薮，麟凤来思。君子有乐，嘉宾式慰勤思。

相彼嘉鱼，爰纵之壑。我有旨酒，嘉宾式燕以乐。

相彼嘉鱼，在汉之梁。我有旨酒，嘉宾式燕以康。

森森乔木，美蔓萦之。我有旨酒，嘉宾式燕宜之。

喈喈黄鸟，载飞载止。我有旨酒，嘉宾式燕且喜。